ตลท.เผย  KTC-MOONG คว้า Best CEO Awards ใน SET Awards 2019
ตลท.เผย  KTC-MOONG คว้า Best CEO Awards ใน SET Awards 2019 พร้อม 8 บจ. คว้ารางวัลองค์กรต้นแบบด้านความยั่งยืน
ตลท.เผย  KTC-MOONG คว้า Best CEO Awards ใน SET Awards 2019
26 พ.ย. 2562

นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ฯ ประกาศผลและมอบรางวัล SET Awards 2019  โดย Best CEO ของ SET ได้แก่ นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย จำกัด (มหาชน) หรือ KTC และ Best CEO ของ mai ได้แก่ นางสาวสุวรรณา โชคดีอนันต์ ประธานเจ้าหน้าที่บริหาร บริษัท มุ่งพัฒนา อินเตอร์แนชชั่นแนล จำกัด (มหาชน) หรือ MOONG
สำหรับ Young Rising Star CEO Award ได้แก่ นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI  พร้อมมอบรางวัล Sustainability Awards of Honor ให้แก่ 8 บริษัท ได้แก่ บริษัท บ้านปู จำกัด (มหาชน) หรือ BANPU บริษัท บางจาก คอร์ปอเรชั่น จำกัด (มหาชน) หรือ BCP  บริษัท ซีเฟรชอินดัสตรี จำกัด (มหาชน) หรือ CFRESH บริษัท ไออาร์พีซี จำกัด (มหาชน) หรือ IRPC บริษัท พีทีที โกลบอล เคมิคอล จำกัด (มหาชน) หรือ PTTGC  บิรษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT) บริษัท ปูนซิเมนต์ไทย จำกัด (มหาชน) หรือ SCC และ บริษัท ไทยออยล์ จำกัด (มหาชน) หรือ TOP
“ตลาดหลักทรัพย์ฯ ขอแสดงความยินดีและขอชื่นชมบริษัทที่ได้รับรางวัล SET Awards 2019 ทุกบริษัท ผู้ที่ได้รับรางวัลทุกรางวัลล้วนมีความโดดเด่นทั้งในด้านผลการดำเนินงานและคุณภาพเป็นที่ยอมรับในระดับสากล พร้อมก้าวสู่การเป็นองค์กรต้นแบบในตลาดทุน และเป็นแรงผลักดันสำคัญให้หน่วยงานและภาคส่วนต่าง ๆ ของสังคมได้นำไปเป็นแรงผลักดันในการพัฒนาองค์กรอย่างไม่หยุดนิ่ง โดยความสำเร็จในการพัฒนาด้านศักยภาพและความยั่งยืนเป็นผลจากการร่วมแรงร่วมใจและมุ่งมั่นของทุกภาคส่วนในตลาดทุนอย่างต่อเนื่อง นอกจากนี้ทุกภาคส่วนยังสนับสนุนให้บริษัทเปิดเผยข้อมูลด้านความยั่งยืนมากขึ้นเพื่อให้ผู้ลงทุนมีข้อมูลที่ใช้ในการ ตัดสินใจลงทุนให้สอดคล้องกับแนวทางการลงทุนอย่างมีความรับผิดชอบ (Responsible Investment) นับเป็นความภาคภูมิใจของคณะทำงานผู้ทรงคุณวุฒิและผู้จัดงาน”นายภากร กล่าว
ด้านนายสันติ วิริยะรังสฤษฎ์ ประธานบรรณาธิการ วารสารการเงินธนาคาร ผู้ร่วมก่อตั้งรางวัล SET Awards  และหนึ่งในคณะทำงานผู้ทรงคุณวุฒิเพื่อพิจารณาตัดสินรางวัล SET Awards 2019 กล่าวว่า “รางวัล SET Awards ถือเป็นรางวัลอันทรงคุณค่าที่มอบให้แก่บริษัทที่มีความโดนเด่นและความเป็นเลิศในด้านต่าง ๆ แม้ว่าในแต่ละปีภาคธุรกิจจะประสบกับการเปลี่ยนแปลงในหลายด้าน แต่ด้วยความร่วมมือจากทุกภาคส่วนและด้วยความแข็งแกร่งของภาคธุรกิจไทย ส่งผลให้บริษัทสามารถรักษาศักยภาพขององค์กรสร้างการเติบโตอย่างยั่งยืน
การจัดงานในปีนี้ ได้รวมพิธีประกาศผล 2 รางวัลคุณภาพแห่งปี ได้แก่ งาน SET Awards และ SET Sustainability Awards ซึ่งจัดอย่างยิ่งใหญ่เพื่อยกย่องบริษัทที่โดดเด่นทั้งศักยภาพและคุณภาพ โดยแบ่งเป็น 2 กลุ่มรางวัล ได้แก่ กลุ่มรางวัล Business Excellence  มีบริษัทได้รับรางวัล SET Award of Honor 1 บริษัท รางวัลยอดเยี่ยม 22 บริษัท และรางวัลดีเด่น 48 บริษัท
สำหรับกลุ่มรางวัล Sustainability Excellence มีบริษัทได้รับรางวัลรวมทั้งสิ้น 34 บริษัท แบ่งเป็น รางวัล Sustainability Awards of Honor 8 บริษัท รางวัล Best Sustainability Awards 6 บริษัท รางวัล Highly Commended in Sustainability Awards 11 บริษัท และรางวัล Rising Star Sustainability Awards 9 บริษัท
ทั้งนี้ กลุ่มรางวัล Business Excellence ประกอบด้วย 7 รางวัล ได้แก่ 1) Best Investor Relations Awards 2) Best Innovative Company Award 3) Best Securities Company Awards 4) Best Asset Management Company Award 5) Best Company Performance Awards  6) Best Deal of the Year Award 7) Best CEO Awards และ Young Rising Star CEO Award
กลุ่มรางวัล Sustainability Excellence ประกอบด้วย 3 รางวัล ได้แก่ 1) Best Sustainability Awards 2) Highly Commended in Sustainability Awards และ 3) Rising Star Sustainability Awards นอกจากนี้ ยังมีรางวัลเกียรติยศแห่งความสำเร็จ สำหรับบริษัทหรือบุคคลที่สามารถรักษาความโดดเด่นในด้านต่าง ๆ ได้อย่างต่อเนื่องตั้งแต่ 3 ปี
สำหรับคณะทำงานผู้ทรงคุณวุฒิในการตัดสินรางวัล SET Awards 2019 ได้แก่ นายชัยวัฒน์ วิบูลย์สวัสดิ์ นายมารวย ผดุงสิทธิ์ นายเสรี จินตนเสรี นายสันติ วิริยะรังสฤษฎ์ นายยุทธ วรฉัตรธาร นางภัทรียา เบญจพลชัย นายธีรนันท์ ศรีหงส์ นายภากร ปีตธวัชชัย นายแมนพงศ์ เสนาณรงค์ นายกฤษฎา เสกตระกูล และเลขานุการคณะทำงาน ได้แก่ นายอำนวย  จิรมหาโภคา